送龔實之赴官南安十韻
作者：黄公度
朝代：宋

paragraphs: 氣合論文地，魂銷惜別筵。
離亭芳草外，飛蓋落花前。
北闕舊通籍，南州先著鞭。
郤詵丹桂早，萊子綵衣鮮。
側耳聆佳政，成名及妙年。
因風能見憶，得句會須傳。
筮仕聊棲棘，駑才阻泛蓮。
交情期歲晚，會面數秋天。
莆水浮春樹，桐城際暮烟。
龔黄真忝竊，末路共騰騫。